మాటల తిరుపతి

మాటల తిరుపతి తెలంగాణ కు చెందిన ప్రజాగాయకుడు, జానపద కవి  రచయిత. ఆయన పాటలు తెలంగాణ మట్టిమనసుకు దగ్గరగా ఉండే భావోద్వేగాలను ప్రతిబింబిస్తాయి. 2001లో తన సంగీతప్రయాణం ప్రారంభించిన ఆయన, తెలంగాణ ఉద్యమంలో ప్రేరణాత్మక గీతాలతో ప్రత్యేక గుర్తింపు పొందారు. బతుకమ్మ, రైతులు, మహిళలు, ప్రకృతి, సామాజిక అంశాలు  ఇవన్నీ ఆయన సాహిత్యం లో ప్రధానంగా కనిపిస్తాయి.

 ప్రాథమిక జీవితం 
మాటల తిరుపతి రాజన్న సిరిసిల్ల జిల్లా కోనరావుపేట మండలంలోని మరిమండ్ల గ్రామంలో జన్మించారు. ఆయన తల్లి లక్ష్మి కూలి పనులు చేసేవారు, తండ్రి పోచయ్య జీవనోపాధి కోసం దుబాయ్‌కు వెళ్లేవారు. తిరుపతి చిన్ననాటినుంచే జానపద గీతాలను ఆసక్తిగా వింటూ పెరిగారు. ఆయనకు సంగీతం లేదా సాహిత్యంలో గురువు ఎవరూ లేరు  ఆయన మాటల్లో, “నా నేపథ్యమే నా పాటకు ప్రాణం”. ఆయన పాటలకు స్ఫూర్తి ఆయన తల్లే అని చెప్పారు.

 విద్య 
తండ్రి విదేశాల్లో ఉండటంతో ఆయన విద్య మధ్యలో ఆగిపోయింది. ఏడో తరగతి వరకు చదివిన తిరుపతి, చిన్నప్పటి నుంచే రాయడం మొదలుపెట్టారు. 13 ఏళ్లకే ఆయన దగ్గర ఎనిమిది పాటలు సిద్ధంగా ఉన్నాయని ఇంటర్వ్యూలో తెలిపారు.

 సంగీతప్రస్థానం 
మాటల తిరుపతి 2001లో పాటల ప్రపంచంలోకి అడుగుపెట్టారు. శాతవాహన కళా ఉత్సవాల సమయంలో ఆయన మొదటిసారి ప్రజాగాయకుడిగా పేరు తెచ్చుకున్నారు. తర్వాత సిరిసిల్లలో శ్రీనన్న, జడల రమేశ్‌ వద్ద అసిస్టెంట్‌గా పనిచేస్తూ రికార్డింగ్ ప్రపంచంలోకి ప్రవేశించారు. తరువాత హైదరాబాద్‌కు వచ్చి తన సంగీతప్రస్థానాన్ని విస్తరించారు.

 తెలంగాణ ఉద్యమం 
తిరుపతి  తెలంగాణ రాష్ట్ర ఉద్యమ సమయంలో ఎన్నో ప్రేరణాత్మక గీతాలు రచించారు. ఆయన గీతాలు ప్రజల్లో చైతన్యం నింపాయి.  
ప్రసిద్ధ గీతాలు:
 ‘‘తరగని సంపదున్న నా తెలంగాణ నిరుపేద నువ్వైతివో నా తెలంగాణ’’  
 ‘‘కోయిలమ్మా కోయిలమ్మో తెలంగాణ వీరగాథ వినరమ్మ’’  
 ‘‘రండి రండి మా అన్నలార దండు కట్టుదాం, దగాపడ్డ తెలంగాణ తెగువ జూపుదాం’’  
 ‘‘వద్దురా బలిదానము అది గాదురా ఉద్యమ సిద్ధాంతం’’  
 ‘‘తల్లి తెలంగాణ విముక్తి పోరులో లాఠీల దెబ్బలు దిన్న పుణ్యమే’’  
ఈ గీతాలు ఆయనను తెలంగాణ ఉద్యమ గాయకుడిగా నిలిపాయి.

 బతుకమ్మ పాటలు 
బతుకమ్మ పండుగపై ఆయనకు ప్రత్యేకమైన అనుబంధం ఉంది. చిన్నప్పటి నుంచే ఆ పండుగలో పాల్గొన్న తిరుపతి, 2014లో సోషల్‌ మీడియా వేదికగా ‘‘పుడమి ఎదలపై పురుడోసుకున్న కరుణాల తల్లివమ్మా’’ అనే బతుకమ్మ పాటను విడుదల చేశారు. ఆ పాట లక్షకు పైగా వ్యూస్‌ సాధించింది. ఆయన పాటల్లో బతుకమ్మను తెలంగాణ సాంస్కృతిక చిహ్నంగా ప్రతిష్ఠించారు.

 జానపద గీతాలు 
తెలంగాణ రాష్ట్రం ఏర్పడిన తర్వాత తిరుపతి జానపద గీతాలపై దృష్టిపెట్టారు. ఆయన రాసిన పల్లెల ప్రేమ, బంధాలు, పల్లెల సంస్కృతిని ప్రతిబింబించే గీతాలు ప్రజాదరణ పొందాయి.  
ఉదాహరణలు:
 ‘‘పొద్దుపొద్దుల్లే రెండు పొద్దులే రెండో యవన్న వోయిలాల గొవ్వియ్యాలాలో’’  
 ‘‘అడ్డెడు అడ్డెడు అల్లీపూలు అత్తామామలు సారెపోయంగా’’  
 ‘‘కాలేజీ కన్నెపిల్లరన్నో అబ్బబ్బ కన్నుగొట్టి పిలిచిందిరా’’

 యూట్యూబ్ విజయాలు 
మాటల తిరుపతి యూట్యూబ్ వేదికలో విశేష విజయాలు సాధించారు. ఆయనకు చెందిన ‘‘సై టీవీ’’ ఛానెల్‌కు 16 లక్షల సబ్‌స్క్రైబర్లు, 92 కోట్లకు పైగా వ్యూవర్‌షిప్ ఉంది. పది కోట్లకు పైగా వీక్షణలు సాధించిన ఆరు పాటలు ఆయన పేరుతో ఉన్నాయి. అందులో:
 ‘‘వెండి కొండాలు ఏలేటోడా’’  
 ‘‘యేమే పిల్లా అన్నప్పుడల్లా గుచ్చేపూల బాణాలు’’  
 ‘‘ధన్ ధన్ ధన్’’  
 ‘‘మందుపెట్టినావురో రాములో రాములా’’  
 ‘‘తిన్న తిరం పడుతలే’’  
ఈ పాటలు ఆయనకు ప్రపంచవ్యాప్త గుర్తింపు తెచ్చాయి.

 రచనలు 
మాటల తిరుపతి రచయితగానూ పేరుగాంచారు. ఆయన తన పాటలను పుస్తకరూపంలో తీసుకురావాలనే సంకల్పంతో ‘‘మట్టి పరిమళం’’ అనే పుస్తకంపై పని చేస్తున్నారు. దానిలో ఆయన గ్రామీణ జీవిత సౌందర్యం, తెలంగాణ స్ఫూర్తి ప్రతిబింబించబోతున్నాయని తెలిపారు.

 ఇతర కృషి 
గ్రీన్ ఇండియా చాలెంజ్‌ ఆధ్యుడు ఎంపీ జోగినపల్లి సంతోష్‌ కోసం ఆయన రాసిన ‘‘మట్టిని తాకిన చేతులకు మరిమరి దండాలో’’ పాట విస్తృతంగా ప్రశంసించబడింది. ఆ పాటకు లిరిక్స్‌ను ఆయన రెండు గంటల్లో పూర్తి చేశారు.

 గౌరవాలు 
మాటల తిరుపతి గారు తెలంగాణ జానపద కళా రంగానికి విశేష సేవలందించినందుకు పలు సాంస్కృతిక సంస్థల నుండి సత్కారాలు పొందారు.

 మూలాలు